Meddelelse om indledning af en fremskyndet fornyet undersøgelse af Rådets forordning (EF) nr. 1599/1999 om indførelse af en endelig udligningstold på importen af tråd af rustfrit stål af diameter 1 mm og derover med oprindelse i Indien

(2003/C 161/02)

Kommissionen har modtaget en anmodning om en fremskyndet fornyet undersøgelse i henhold til artikel 20 i Rådets forordning (EF) nr. 2026/97(1), i det følgende benævnt "grundforordningen", senest ændret ved forordning (EF) nr. 1973/2002(2), af importen af tråd af rustfrit stål af diameter 1 mm og derover med oprindelse i Indien, der er pålagt en endelig udligningstold indført ved Rådets forordning (EF) nr. 1599/1999(3), senest ændret ved forordning (EF) nr. 164/2002(4).

1. Anmodning om fornyet undersøgelse

Ansøgningen blev indgivet af den eksporterende producent i Indien VSL Wires Limited, i det følgende benævnt "ansøgeren".

2. Vare

Den pågældende vare er tråd af rustfrit stål af diameter 1 mm og derover, med indhold af nikkel på 2,5 vægtprocent og derover, med undtagelse af tråd med indhold af nikkel på 28 vægtprocent og derover, men ikke over 31 vægtprocent, og af chrom på 20 vægtprocent og derover, men ikke over 22 vægtprocent, i det følgende benævnt "den pågældende vare", i øjeblikket henhørende under KN-kode ex 7223 00 19. Denne kode angives kun til orientering.

3. Gældende foranstaltninger

Den gældende foranstaltning er en endelig udligningstold, der er indført ved forordning (EF) nr. 1599/1999, i henhold til hvilken import til Fællesskabet af tråd af rustrit stål af diameter 1 mm og derover med oprindelse i Indien, herunder også tråd fremstillet af ansøgeren, pålægges en endelig udligningstold på 48,8 % med undtagelse af en række specifikt anførte selskaber, som pålægges individuelle toldsatser.

4. Begrundelse for den fornyede undersøgelse

Ansøgeren hævder, at selskabet ikke blev undersøgt i den undersøgelsesperiode, som udligningsforanstaltningen bygger på, dvs. i perioden fra den 1. april 1997 til den 31. marts 1998, i det følgende benævnt "den oprindelige undersøgelsesperiode", af andre grunde end manglende samarbejdsvilje. Ansøgeren hævder, at selskabet ikke eksporterede den pågældende vare til Fællesskabet i den oprindelige undersøgelsesperiode, og at selskabet ikke er forbundet med nogen af de eksporterende producenter af den vare, der er genstand for den gældende foranstaltning.

Ansøgeren hævder, at selskabet begyndte at eksportere den pågældende vare til Fællesskabet efter udløbet af den oprindelige undersøgelsesperiode.

På basis af det ovenfor anførte har ansøgeren anmodet om, at der for selskabets vedkommende fastsættes en individuel toldsats.

5. Ansøgningsprocedure

Producenter i Fællesskabet, der vides at være berørt af sagen, er blevet underrettet om den ovennævnte anmodning og har fået lejlighed til at fremsætte bemærkninger. Der er ikke modtaget nogen bemærkninger.

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fremskyndet undersøgelse, og den indleder derfor en sådan undersøgelse i henhold til artikel 20 i grundforordningen.

a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende et spørgeskema til ansøgeren.

b) Indhentning af oplysninger samt høringer

Interesserede parter, som kan påvise, at de sandsynligvis vil blive berørt af resultaterne af undersøgelsen, opfordres til at tilkendegive deres synspunkter skriftligt og indsende besvarelsen af spørgeskemaet, der er nævnt i punkt 5.a) i denne meddelelse, eller alle andre oplysninger, der skal tages hensyn til i forbindelse med undersøgelsen. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6.a).

Kommissionen kan desuden høre interesserede parter mundtligt, hvis de i deres anmodning herom kan påvise, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6.b).

6. Frister

a) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

b) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (elektronisk format må ikke anvendes, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

Kontor: J-79 - 05/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 288 af 21.10.1997, s. 1.

(2) EFT L 305 af 7.11.2002, s. 4.

(3) EFT L 189 af 22.7.1999, s. 1.

(4) EFT L 30 af 31.1.2002, s. 9.